CELEX: E2017P0002
Language: et
Date: 2017-02-01 00:00:00
Title: EFTA järelevalveameti 1. veebruaril 2017 Islandi vastu algatatud hagi (kohtuasi E-2/17)

6.4.2017   
            
            
               ET
            
            
               Euroopa Liidu Teataja
            
            
               C 108/16
            
         EFTA järelevalveameti 1. veebruaril 2017 Islandi vastu algatatud hagi
   (kohtuasi E-2/17)
   (2017/C 108/14)
   EFTA järelevalveamet, Rue Belliard 35, 1040 Brüssel, Belgia, keda esindavad Carsten Zatschler ja Maria Moustakali, on algatanud 1. veebruaril 2017 EFTA kohtus hagi Islandi vastu.
   EFTA järelevalveamet taotleb, et EFTA kohus otsustaks, et:
   
               1.
            
            
               jättes jõusse i) tooreste munade ja neist valmistatud toodete importimise suhtes lubade süsteemi, nagu on sätestatud seaduse nr 25/1993 artiklis 10 ja määruse (IS) nr 448/2012 artikli 3 lõikes e ja artiklis 4; ii) pastöriseerimata piima ja pastöriseerimata piimast saadud piimatoodete importimise suhtes lubade süsteemi ja muud nõuded, nagu on sätestatud seaduse nr 25/1993 artiklis 10 ja määruse (IS) nr 448/2012 artikli 3 lõikes f, artiklis 4 ja artiklis 5, ning keelates pastöriseerimata piimast saadud imporditud piimatoodete turustamise, nagu on sätestatud määruse (IS) nr 104/2010 artiklis 7a; ja iii) haldustava, mille raames nõutakse importijatelt töödeldud muna- ja piimatoodete importimiseks deklaratsiooni esitamist ja heakskiidu saamist, nagu see on kujunenud määruse (IS) nr 448/2012 kohaldamisel, on Island jätnud täitmata kohustused, mis tulenevad talle Euroopa Majanduspiirkonna lepingu I lisa I peatüki punktis 1.1.1 osutatud õigusaktist – nõukogu 11. detsembri 1989. aasta direktiiv 89/662/EMÜ veterinaarkontrollide kohta ühendusesiseses kaubanduses seoses siseturu väljakujundamisega (nagu seda on muudetud ja kohandatud EMP lepinguga selle protokolli nr 1 alusel ja selle I lisa valdkondlike kohanduste alusel) – ja eelkõige kõnealuse direktiivi artiklist 5.
            
         
               2.
            
            
               Island kannab menetluskulud.
            
         
      Õiguslik ja faktiline taust ning hagi toetuseks esitatud väited:
   
   
               —
            
            
               EFTA järelevalveamet väidab, et Island on rikkunud direktiivist 89/662/EMÜ talle tulenevaid kohustusi, i) jättes jõusse tooreste munade ja neist valmistatud toodete importimise suhtes lubade süsteemi; ii) jättes jõusse pastöriseerimata piima ja pastöriseerimata piimast saadud piimatoodete importimise suhtes lubade süsteemi ja muud nõuded ning keelates pastöriseerimata piimast saadud imporditud piimatoodete turustamise; ja iii) jättes jõusse haldustava, mille raames nõutakse importijatelt töödeldud muna- ja piimatoodete importimiseks deklaratsiooni esitamist ja heakskiidu saamist.
            
         
               —
            
            
               EFTA järelevalveamet väidab, et loomset päritolu toodete EMP-sisese kaubanduse ja veterinaarkontrollide eeskirjad on EMP tasandil ühtlustatud. Nõukogu direktiiviga 89/662/EMÜ reguleeritakse loomsete saaduste EMP-sisese kaubandusega seotud veterinaarkontrolle. Selle põhieesmärk on kaotada EMP sisepiiridel veterinaarkontrollid ja tugevdada samal ajal kontrollimist päritolukohas. EMP sihtliikmesriigi pädevad asutused võivad kontrollida üksnes vastavust asjaomastele EMP õigusaktidele, tehes selleks mittediskrimineerivaid pistelisi kontrolle.
            
         
               —
            
            
               EFTA järelevalveamet väidab, et praeguseid meetmeid jõusse jättes on Island kehtestanud lisanõuded, mis ei ole ühtlustatud veterinaarkontrollide raamistikus lubatud.
            
         
               —
            
            
               EFTA järelevalveamet osutab, et EFTA kohus on kohtuasjas E-17/15, Ferskar kjötvörur ehf. vs. Islandi riik, Islandisse toore liha importimise piirangute kohta tehtud kohtuotsuses juba tunnustanud, et sellised nõuded ei vasta EMP õigusele. Kõnealustes Islandi õigusaktides on kehtestatud samalaadsed piirangud muna- ja piimatoodete suhtes.